Narodna skupština
20090708

Dame i gospodo narodni poslanici, gospodine Martinoviću, možda jeste školovaniji od mene, veće škole izučili, ali jednu stvar ne možete nikako da poreknete, a to je da sam stariji od vas, i da imam iza sebe i neko životno iskustvo. Zato, gospodine Martinoviću, nemojte da završavate prljav posao za druge ljude, jer ćete vrlo brzo da postanete izraubovan političar, a srpsko pravo izgubiće jednog naučnog radnika, jer više ni kao naučni radnik nećete da vredite ni pet para zbog onoga što govorite ovde. Samo da vam kažem, da vas podsetim, da ste jednom prilikom baš zbog toga, da biste nekom učinili uslugu, napali čoveka koji je pomagao komitetu za odbranu Vojislava Šešelja i vi to dobro znate, samo da biste nekom učinili uslugu. Kada je u pitanju RIK, zarade za članove RIK isplaćivane su u skladu sa zakonom i to nikad nisam sporio. Međutim, zbog afere koja se desila i kada se konačno saznalo koliko članovi RIK primaju novca, članovi koji su bili iz SNS, iz moralnih i časnih razloga podneli su ostavke.